Jeffrey Hunter
<s>Jeffrey Hunter (25. novembar 1926 - 27. maj 1969) je bio američki filmski i televizijski glumac, najpoznatiji po sporednoj ulozi mladog Martina Pawleya u znamenitom vestern-filmu Tragači, Isusa u biblijskom spektaklu Kralj kraljeva te kapetana Christophera Pikea, protagonista The Cage, pilot epizode popularne TV-serije Zvjezdane staze.</s>

<s>Biografija</s>

<s>Rodio se kao Henry Herman “Hank” McKinnies, Jr. u New Orleansu, a djetinjstvo i rane godine proveo u Milwaukeeju gdje se kao tinejdžer počeo amaterski baviti glumom.</s><s>U Drugom svjetskom ratu je služio u pozadinskim jedinicama Ratne mornarice, a poslije demobilizacije studirao glumu na Northwestern University.</s><s>Godine 1950. su ga za vrijeme studija na UCLA u jednoj amaterskoj predstavi zapazili agenti 20th Century Fox te mu ponudili ugovor, čime je započeo njegov profesionalni angažman.</s>

<s>Hunter se tokom karijere isticao markantnim fizičkim izgledom, zahvaljujući kome je često tumačio protagoniste, ali i likove značajno mlađe od sebe.</s><s>To je bio slučaj kako sa partnerom protagonistra u Tragačima, tako i sa njegovom potencijalno najambicioznijom ulogom Isusa u Kralju kraljeva.</s><s>Njegova mladolikost je, međutim, bila povodom da film dio kritičara izloži poruzi odnosno nadjene mu nadimak "Bio sam Isus tinejdžer".</s><s>Hunter je nakon toga pokušao karijeru nastaviti na televiziji te je 1963. tumačio protagonista vestern TV-serije Temple Houston, koju je i sam producirao.</s><s>Ona je, međutim, sa programa skinuta nakon samo jedne sezone.</s>

<s>Hunter je nakon toga nastupio u The Cage, pilot-epizodi Zvjezdanih staza u kojoj je tumačio kapetana Pikea, zapovjednika svemirskog broda USS Enterprise.</s><s>Matični studio nije bio zadovoljan epizodom te ona nije bila prikazana (iako će njen materijal kasnije biti "recikliran" u epizodi Menagerie); kada je ponovno pokrenuto snimanje pilot-epizode, Hunter je odbio ponudu za novi nastup, te je u njoj protagonist postao kapetan James T. Kirk koga je tumačio William Shatner.</s>

<s>Kao i mnogi hollywoodski glumci u to vrijeme, Hunter je nedostatak adekvatnih uloga u domovini nastojao kompenzirati angažmanima u inozemstvu, najčešće tumačeći protagoniste niskobudžetnih eksploatacijskih filmova.</s><s>U novembru 1968. se našao u Španiji na setu gangsterskog filma Cry Chicago; na snimanju je došlo do nesreće uslijed pogrešno postavljenih pirotehničkih sredstava, odnosno do eksplozije u kojoj je Hunter doživio potres mozga.</s><s>Prema svjedočenju njegove supruge Emily McLaughlin Hunter se od njenih posljedica nikada nije oporavio; još prilikom leta natrag u Ameriku je doživio šok.</s><s>26. maja 1969. godine je pao na stubištu svoje kuće i sljedeći dan umro od posljedica izliva krvi u mozak.</s>

<s>Filmografija</s>

<s>Vanjske veze 
 
 
 Tribute site to Jeffrey Hunter</s>

<s>Američki filmski glumci
Američki televizijski glumci
Američki filmski producenti
Američki televizijski producenti</s>

